তথ্যবিবরণী নম্বর : ১৬৯১

**পররাষ্ট্র সচিবের সভাপতিত্বে অনুষ্ঠিত হলো ৪৩-তম ডি-৮ কমিশনারদের সভা**

ঢাকা, ২২ চৈত্র (৫ এপ্রিল) :

 আসন্ন দশম ডি-৮ শীর্ষ সম্মেলনের প্রস্তুতিমূলক সভা হিসেবে আজ ভার্চুয়াল মাধ্যমে ডি-৮ কমিশনারদের ৪৩তম সভা অনুষ্ঠিত হয়। দুইদিনব্যাপী এ সভার প্রথম দিনে আজ ডি-৮ কমিশনের বিদায়ি চেয়ার, তুরস্কের Ambassador Omer Gucuk, Director General, Multilateral Economic Affairs, বাংলাদেশের পররাষ্ট্র সচিব (সিনিয়র সচিব) মাসুদ বিন মোমেনকে ডি-৮ কমিশনের Chair-এর পদটি হস্তান্তর করেন। বাংলাদেশের পররাষ্ট্র সচিব (সিনিয়র সচিব)- এর সভাপতিত্বে আয়োজিত এ সভায় ডি-৮ ভুক্ত দেশসমূহের ডি-৮ কমিশনারগণ অংশগ্রহণ করেন। উল্লেখ্য, এ সভার ধারাবাহিকতায় আগামী ৭ এপ্রিল ২০২১ তারিখে ভার্চুয়াল মাধ্যমে ১৯-তম ডি-৮ Council of Ministers  এবং আগামী ৮ এপ্রিল ২০২১ তারিখে ভার্চুয়াল মাধ্যমে দশম ডি-৮ শীর্ষ সম্মেলন অনুষ্ঠিত হবে।

 এছাড়াও, দশম শীর্ষ সম্মেলনের sideline-এ ভার্চুয়াল মাধ্যমে আজ D-8 Business Forum অনুষ্ঠিত হয়। পররাষ্ট্র মন্ত্রী ড. এ. কে. আব্দুল মোমেন প্রধান অতিথি হিসেবে এবং পররাষ্ট্র প্রতিমন্ত্রী মোঃ শাহরিয়ার আলম সম্মানিত অতিথি হিসেবে D-8 Business Forum- এ বক্তব্য প্রদান করেন। উক্ত ফোরামে বাংলাদেশের FBCCI, তুরস্কের  The Union of Chambers and Commodity Exchanges of Turkey (TOBB)-এর নিকট হতে D-8 Chambers of Commerce and Industry (D-8 CCI)-এর সভাপতিত্ব গ্রহণ করেছে।

 একইসাথে, এবারের ডি-৮ শীর্ষ সম্মেলনের sideline-এ আজ প্রথমবারের মতো D-8 Youth Summit অনুষ্ঠিত হয়েছে। পররাষ্ট্র প্রতিমন্ত্রী মোঃ শাহরিয়ার আলম D-8 Youth Summit- এ সমাপনী বক্তব্য প্রদান করেন। ভার্চুয়াল মাধ্যমে অনুষ্ঠিত উক্ত যুব শীর্ষ সম্মেলনে ডি-৮ ভুক্ত দেশসমূহের যুব ও ক্রীড়া বিষয়ক প্রতিমন্ত্রীগণ বক্তব্য প্রদান করেন এবং ডি-৮ ভূক্ত দেশসমূহ থেকে প্রায় ১৮০ জন যুব প্রতিনিধি অংশগ্রহণ করেন।

উল্লেখ্য, আসন্ন দশম ডি-৮ শীর্ষ সম্মেলনে প্রধানমন্ত্রী শেখ হাসিনা সভাপতিত্ব করবেন এবং ডি-৮ সম্মেলনের স্বাগতিক দেশ হিসেবে বাংলাদেশ আগামী দুই বছর ডি-৮ এর Chair-এর দায়িত্ব পালন করবে।

#

তৌহিদুল/নাইচ/মোশারফ/সেলিম/২০২১/২২২০ ঘণ্টা

তথ্যবিবরণী নম্বর : ১৬৯০

**সারা দেশে গত ২৪ ঘণ্টায় ৪১ হাজার ৩২২ জনের ভ্যাকসিন গ্রহণ**

ঢাকা, ২২ চৈত্র (৫ এপ্রিল) :

 গত ২৪ ঘণ্টায় সারা দেশে মোট ৪১ হাজার ৩২২ জন কোভিড-১৯ ভ্যাকসিন গ্রহণ করেছেন। এদের মধ্যে পুরুষ ২৩ হাজার ৬৯৮ জন এবং মহিলা ১৭ হাজার ৬২৪ জন।

 এ নিয়ে সারা দেশে গত ২৭ জানুয়ারি থেকে ৫ এপ্রিল পর্যন্ত সর্বমোট ভ্যাকসিন গ্রহীতার সংখ্যা ৫৫ লাখ ৩৯ হাজার ৪৯৪ জন। এদের মধ্যে পুরুষ ৩৪ লাখ ৩৫ হাজার ৭০১ জন এবং মহিলা ২১ লাখ ৩ হাজার ৭৯৩ জন।

 উল্লেখ্য, ৫ এপ্রিল বিকাল ৫টা ৩০ মিনিট পর্যন্ত সরকার কর্তৃক তৈরিকৃত সুরক্ষা অ্যাপে মোট ৬৯ লাখ ৪৫ হাজার ৬৭৮ জন কোভিড-১৯ ভ্যাকসিন গ্রহণের জন্য নিবন্ধন করেছেন।

#

মিজানুর/নাইচ/মোশারফ/সেলিম/২০২১/২১২০ ঘণ্টা

তথ্যবিবরণী নম্বর : ১৬৮৯

**রাষ্ট্রপতির সাথে আফগানিস্তানের বিদায়ি রাষ্ট্রদূত এবং**

**স্পেনে নবনিযুক্ত বাংলাদেশের রাষ্ট্রদূতের সাক্ষাৎ**

বঙ্গভবন, ঢাকা, ২২ চৈত্র (৫ এপ্রিল) :

 ‘বাংলাদেশ আফগানিস্তানসহ প্রতিবেশী দেশগুলোর সাথে সম্পর্কোন্নয়নকে গুরুত্ব দেয়। নারীর ক্ষমতায়ন, মৌলিক শিক্ষা, স্বাস্থ্যসেবা, স্যানিটেশন ও মানবসম্পদসহ বিভিন্ন খাতের উন্নয়নে আফগানিস্তান বাংলাদেশের অভিজ্ঞতাকে কাজে লাগাতে পারে’- আফগানিস্তানের বিদায়ি রাষ্ট্রদূত Abdul Qayoom Malikzad আজ বঙ্গভবনে রাষ্ট্রপতি মোঃ আবদুল হামিদের সাথে সাক্ষাৎ করতে এলে রাষ্ট্রপতি এ কথা বলেন।

 সাক্ষাৎকালে রাষ্ট্রপতি সাম্প্রতিককালে গণতন্ত্র প্রতিষ্ঠায় আফগানিস্তানের উদ্যোগের প্রশংসা করেন। রাষ্ট্রপতি বলেন, ২০২১ সাল বাংলাদেশের জন্য অত্যন্ত আনন্দের ও গর্বের। এ বছরই আমরা স্বাধীনতার সুবর্ণজয়ন্তী ও জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী একসাথে উদযাপন করছি। এছাড়া এ বছরই বাংলাদেশ উন্নয়নশীল দেশে উন্নীত হওয়ার ক্ষেত্রে জাতিসংঘের চূড়ান্ত সুপারিশ লাভ করেছে। রাষ্ট্রপতি বাংলাদেশ ও আফগানিস্তানের মধ্যে বাণিজ্য ও বিনিয়োগ সম্পর্ক বাড়াতে সরকারি ও বেসরকারি পর্যায়ে যৌথ উদ্যোগের ব্যাপারে গুরুত্বারোপ করেন।

 আফগানিস্তানের বিদায়ি রাষ্ট্রদূত বাংলাদেশের স্বাধীনতার সুবর্ণজয়ন্তী ও জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উপলক্ষে আফগানিস্তানের সরকার ও জনগণের পক্ষ থেকে অভিনন্দন জানান। তিনি প্রধানমন্ত্রী শেখ হাসিনার নেতৃত্বে বাংলাদেশের আর্থ-সামাজিক উন্নয়নের ভুয়সী প্রশংসা করেন। বিদায়ি রাষ্ট্রদূত দায়িত্ব পালনকালে সহযোগিতার জন্য রাষ্ট্রপতির প্রতি কৃতজ্ঞতা জানান।

**--**

 স্পেনে বাংলাদেশের নবনিযুক্ত রাষ্ট্রদূত মোহাম্মদ সারওয়ার মাহমুদ আজ বঙ্গভবনে রাষ্ট্রপতি মোঃ আবদুল হামিদের সাথে সাক্ষাৎ করেন।

 সাক্ষাৎকালে বাংলাদেশের আর্থসামাজিক উন্নয়নে প্রবাসীদের অবদানের কথা উল্লেখ করে রাষ্ট্রপতি বলেন, করোনার কারণে সৃষ্ট প্রবাসীদের যে কোনো সমস্যার সমাধানে কূটনৈতিকভাবে সর্বোচ্চ প্রয়াস চালাতে হবে এবং তাদের কল্যাণকে অগ্রাধিকার দিতে হবে। রাষ্ট্রপতি দ্বিপাক্ষিক সম্পর্কোন্নয়নের পাশাপাশি বাণিজ্য ও বিনিয়োগ সম্প্রসারণে কার্যকর উদ্যোগ গ্রহণের জন্য নবনিযুক্ত রাষ্ট্রদূতকে পরামর্শ দেন।

 স্পেনে বাংলাদেশের নবনিযুক্ত রাষ্ট্রদূত দায়িত্ব পালনে রাষ্ট্রপতির দিকনির্দেশনা ও সার্বিক সহযোগিতা কামনা করেন।

 রাষ্ট্রপতির প্রেস সচিব মোঃ জয়নাল আবেদীন, সামরিক সচিব মেজর জেনারেল এসএম সালাহ উদ্দিন ইসলাম এবং সচিব (সংযুক্ত) ওয়াহিদুল ইসলাম খান এ সময় উপস্থিত ছিলেন।

#

ইমরানুল/নাইচ/মোশারফ/সেলিম/২০২১/২০৫৫ ঘণ্টা

তথ্যবিবরণী নম্বর : ১৬৮৮

**বাংলাদেশ সফরের নিখুঁত আয়োজনের জন্য ড. মোমেনকে ধন্যবাদ জানালেন নরেন্দ্র মোদি**

ঢাকা, ২২ চৈত্র (৫ এপ্রিল) :

 বঙ্গবন্ধুর জন্মশতবার্ষিকী ও বাংলাদেশের স্বাধীনতার সুবর্ণজয়ন্তী উপলক্ষে বাংলাদেশ সফরকালে নিখুঁত ও চমৎকার আয়োজনের জন্য বাংলাদেশ সরকার ও পররাষ্ট্রমন্ত্রীকে ধন্যবাদ জানালেন ভারতের প্রধানমন্ত্রী নরেন্দ্র মোদি।

 নরেন্দ্র মোদি সম্প্রতি এক পত্রে ড. মোমেনকে ধন্যবাদ জানান। সফরকালে বাংলাদেশের পররাষ্ট্রমন্ত্রীর সাথে তাঁর আলোচনা ও মত বিনিময়ে তিনি আনন্দিত।

 অত্যন্ত আকর্ষণীয়ভাবে গত ২৬ মার্চ স্বাধীনতার সুবর্ণজয়ন্তী ও বঙ্গবন্ধুর জন্মশতবার্ষিকী আয়োজনের জন্য বাংলাদেশ সরকারকে অভিনন্দন জানান ভারতের প্রধানমন্ত্রী।

 গত ২৬ ও ২৭ মার্চ ভারতের প্রধানমন্ত্রী নরেন্দ্র মোদি বাংলাদেশ সফর করেন।

#

তৌহিদুল/পাশা/মোশারফ/সেলিম/২০২১/২০০০ ঘণ্টা

তথ্যবিবরণী নম্বর : ১৬৮৭

**লঞ্চডুবিতে হতাহতের ঘটনায় নৌপরিবহন প্রতিমন্ত্রী ও সচিবের শোক**

ঢাকা, ২২ চৈত্র (৫ এপ্রিল) :

 নারায়ণগঞ্জের শীতলক্ষ্যা নদীতে লঞ্চডুবিতে হতাহতের ঘটনায় গভীর শোক ও দুঃখ প্রকাশ করেছেন নৌপরিবহন প্রতিমন্ত্রী খালিদ মাহমুদ চৌধুরী।

 প্রতিমন্ত্রী আজ এক শোকবার্তায় নিহতদের আত্মার মাগফিরাত এবং আহতদের দ্রুত আরোগ্য কামনা করেন। তিনি শোকসন্তপ্ত পরিবারের সদস্যদের প্রতি গভীর সমবেদনা জানান।

 নৌপরিবহন মন্ত্রণালয়ের সচিব মোহাম্মদ মেজবাহ্ উদ্দিন চৌধুরীও লঞ্চডুবিতে হতাহতের ঘটনায় শোক ও দুঃখ প্রকাশ করেছেন

#

জাহাঙ্গীর/পাশা/মোশারফ/সেলিম/২০২১/১৯৪০ ঘণ্টা

তথ্যবিবরণী নম্বর : ১৬৮৬

**লঞ্চডুবির ঘটনায় নৌপরিবহন মন্ত্রণালয় সাত সদস্যের তদন্ত কমিটি গঠন করেছে**

ঢাকা, ২২ চৈত্র (৫ এপ্রিল) :

 নারায়ণগঞ্জের শীতলক্ষ্যা নদীতে লঞ্চডুবির প্রকৃত কারণ অনুসন্ধানপূর্বক এর দায়দায়িত্ব নির্ধারণ করে সুপারিশসহ প্রতিবেদন দাখিলের জন্য নৌপরিবহন মন্ত্রণালয় সাত সদস্যের একটি তদন্ত কমিটি গঠন করেছে। কমিটির আহ্বায়ক হলেন নৌপরিবহন মন্ত্রণালয়ের যুগ্ম সচিব আবদুছ ছাত্তার শেখ। কমিটির সদস্য সচিবের দায়িত্ব পালন করবেন বাংলাদেশ অভ্যন্তরীণ নৌপরিবহন কর্তৃপক্ষের (বিআইডব্লিউটিএ) পরিচালক (নৌ-নিরাপত্তা ও ট্রাফিক) মোঃ রফিকুল ইসলাম। কমিটির অন্য সদস্যরা হলেন নৌপরিবহন অধিদপ্তরের চিফ নটিক্যাল সার্ভেয়ার ক্যাপ্টেন জসিম উদ্দিন সরকার, বাংলাদেশ অভ্যন্তরীণ নৌপরিবহন কর্পোরেশনের (বিআইডব্লিউটিসি) প্রধান প্রকৌশলী, জেলা প্রশাসকের প্রতিনিধি (অতিরিক্ত জেলা প্রশাসকের নিম্নে নহে), ফায়ার সার্ভিস অধিদপ্তরের একজন প্রতিনিধি এবং নৌ পুলিশের একজন প্রতিনিধি।

 নৌপরিবহন মন্ত্রণালয় আজ এ সংক্রান্ত একটি অফিস আদেশ জারি করেছে।

 কমিটি দুর্ঘটনাস্থল এবং দুর্ঘটনাকবলিত নৌযান পরিদর্শন করে বাংলাদেশ অভ্যন্তরীণ নৌচলাচল অধ্যাদেশ-১৯৭৬ এর ৪৫ নং ধারার (৩) নং উপধারায় প্রদত্ত ক্ষমতাবলে দুর্ঘটনার কারণ উদঘাটন এবং দুর্ঘটনার জন্য দায়ী ব্যক্তি/সংস্থাকে শনাক্ত করবে। এছাড়া দুর্ঘটনা প্রতিরোধে করণীয় নির্ধারণ উল্লেখ করে সুনির্দিষ্ট সুপারিশ প্রদান করবে। কমিটি আগামী সাত দিনের মধ্যে নৌপরিবহন মন্ত্রণালয়ে প্রতিবেদন পেশ করবে।

#

জাহাঙ্গীর/পাশা/মোশারফ/সেলিম/২০২১/১৯৩০ ঘণ্টা

তথ্যবিবরণী নম্বর : ১৬৮৫

**টিআরপি নিরূপণে অনুসরণীয় নিয়মাবলীর প্রজ্ঞাপন জারি**

ঢাকা, ২২ চৈত্র (৫ এপ্রিল) :

 মানসম্মত, সুশৃঙ্খল ও প্রতিযোগিতামূলক ব্যবস্থায় টেলিভিশন রেটিং পয়েন্ট-টিআরপি নিরূপণের জন্য অনুসরণীয় নিয়মাবলী সংবলিত প্রজ্ঞাপন গতকাল (৪ এপ্রিল) জারি করেছে তথ্য ও সম্প্রচার মন্ত্রণালয়।

 ২০ এপ্রিল থেকে কার্যকর এ প্রজ্ঞাপন অনুযায়ী বঙ্গবন্ধু স্যাটেলাইটের প্রযুক্তিগত সহায়তায় ও অংশীজনদের নিয়ে গড়া কমিটির মনিটরিংয়ে বেসরকারি প্রতিষ্ঠানের মাধ্যমে টিআরপি নির্ধারণ প্রক্রিয়া পরিচালিত হবে।

 ১০ বিধির দুই পৃষ্ঠার প্রজ্ঞাপনে বলা হয়, নির্দিষ্ট মেয়াদে দেশের টিভি চ্যানেলগুলোর টিআরপি নিরূপণ কার্যক্রম পরিচালনার জন্য তথ্য ও সম্প্রচার মন্ত্রণালয় দরখাস্ত আহ্বান করবে। দেশি ও দেশে নিবন্ধিত বিদেশি বেসরকারি প্রতিষ্ঠান, যাদের এদেশে অফিস রয়েছে, তারা মন্ত্রণালয়ের সচিবের অনুকূলে ফেরতযোগ্য ১০ লাখ টাকার পে অর্ডার বা ব্যাংক ড্রাফটসহ আবেদন করতে পারবে।

 মন্ত্রণালয় এক বা একাধিক প্রতিষ্ঠানকে কার্যক্রম পরিচালনার অনুমোদন দিতে পারবে এবং তাদেরকে অনাপত্তিপত্র নেবার আগে চালানের মাধ্যমে ১-৩৩০১-০০০১-১৮৫৪ কোডে ৫ লাখ টাকা লাইসেন্স ফি জমা দিতে হবে।

 প্রজ্ঞাপন অনুযায়ী বঙ্গবন্ধু স্যাটেলাইট কর্তৃপক্ষকে নির্দিষ্ট হারে ফি দিয়ে স্যাটেলাইট প্রযুক্তির সহায়তা নিয়ে তথ্য ও সম্প্রচার মন্ত্রণালয়ের অতিরিক্ত সচিবের নেতৃত্বে অংশীজনদের মনিটরিং কমিটির সন্তুষ্টি সাপেক্ষে পর্যাপ্ত স্থানে আধুনিক প্রযুক্তির ডিভাইস ব্যবহার করে টিআরপি নিরূপণ কার্যক্রম পরিচালনা করতে হবে।

 দায়িত্বপ্রাপ্ত বেসরকারি প্রতিষ্ঠান এ কাজের জন্য দেশে অনুমোদিত টিভি চ্যানেলগুলো থেকে নির্দিষ্ট হারে মাসিক সার্ভিস চার্জ নিতে পারবে এবং মনিটরিং কমিটির অবগতিসাপেক্ষে টিআরপি প্রতিবেদন প্রকাশ করবে।

#

আকরাম/পাশা/মোশারফ/সেলিম/২০২১/১৮৫০ ঘণ্টা

তথ্যবিবরণী নম্বর : ১৬৮৪

**ইলিশ সম্পদের উন্নয়ন বাধাগ্রস্ত করলে কঠোর ব্যবস্থা গ্রহণ করা হবে**

 **-- মৎস্য ও প্রাণিসম্পদ মন্ত্রী**

ঢাকা, ২২ চৈত্র (৫ এপ্রিল) :

 দেশের ইলিশ সম্পদের উন্নয়ন বাধাগ্রস্ত করলে কঠোর ব্যবস্থা গ্রহণ করা হবে বলে মন্তব্য করেছেন মৎস্য ও প্রাণিসম্পদ মন্ত্রী শ ম রেজাউল করিম।

 আজ জাটকা সংরক্ষণ সপ্তাহ ২০২১ এর উদ্বোধন অনুষ্ঠানে রাজধানীর বেইলি রোডের সরকারি বাসভবন থেকে ভার্চুয়ালি সংযুক্ত হয়ে প্রধান অতিথির বক্তব্যে মন্ত্রী এ মন্তব্য করেন।

 মৎস্য ও প্রাণিসম্পদ মন্ত্রণালয়ের সচিব রওনক মাহমুদের সভাপতিত্বে ও অতিরিক্ত সচিব শ্যামল চন্দ্র কর্মকারের সঞ্চালনায় উদ্বোধন অনুষ্ঠানে স্বাগত বক্তব্য প্রদান করেন মৎস্য অধিদপ্তরের মহাপরিচালক কাজী শামস্ আফরোজ। অনুষ্ঠানে বাংলাদেশ মৎস্য গবেষণা ইনস্টিটিউটের মহাপরিচালক ড. ইয়াহিয়া মাহমুদ, জাটকা সম্পৃক্ত ৬টি জেলা বরিশাল, ভোলা, পটুয়াখালী, শরীয়তপুর, চাঁদপুর ও লক্ষ্মীপুর জেলার জেলা প্রশাসক ও পুলিশ সুপার, মন্ত্রিপরিষদ বিভাগ, জননিরাপত্তা বিভাগ, নৌপরিবহন মন্ত্রণালয়, বাংলাদেশ নৌবাহিনী, বাংলাদেশ বিমান বাহিনী, নৌপুলিশ, বাংলাদেশ কোস্টগার্ড, বিআইডব্লিউটিসি, বিআইডব্লিউটিএ, র‌্যাব ও মৎস্যজীবী সমবায় সমিতির প্রতিনিধিগণ এবং মৎস্য অধিদপ্তরের সংশ্লিষ্ট বিভাগীয় ও জেলা মৎস্য কর্মকর্তাগণ ভার্চুয়ালি সভায় অংশগ্রহণ করেন।

 এসময় মৎস্য ও প্রাণিসম্পদ মন্ত্রী বলেন, “দেশের মৎস্য সম্পদ রক্ষার দায়িত্ব আমাদের সকলের। অথচ অবৈধভাবে জাটকা আহরণের নেপথ্যে কিছু মানুষ কাজ করছে। অবৈধ মৎস্য আহরণে যে ট্রলারগুলো পাওয়া যায় সেগুলো সাধারণ মৎস্যজীবীদের নয়, কিছু ধনী অসাধু ব্যক্তির। তারা সমাজ ও দেশের শত্রু। পুষ্টিকর মাছ ইলিশ যাতে বৃদ্ধি করা না যায় সেজন্য তারা কাজ করে। অনেক সময় বিষাক্ত দ্রব্য নির্গমন, অবৈধ বালু উত্তোলনের জন্য মা ইলিশ নির্বিঘ্নে ডিম ছাড়তে পারে না। এভাবে নানা রকম ক্ষতিকর ভূমিকায় বিভিন্ন সেক্টরের অসাধু ব্যক্তিরা সম্পৃক্ত রয়েছে। এগুলো বন্ধে ইলিশের অভয়াশ্রম প্রতিষ্ঠা করা হয়েছে। মনিটরিং ক্যামেরা বসানো হয়েছে। দেশের মৎস্য সম্পদের যারা শত্রু তাদের ব্যাপারে কোনো তদবির শোনা হবে না। এ ব্যাপারে কঠোরতা অবলম্বন করা হবে।”

 এসময় মন্ত্রী আরো বলেন, “ইলিশ সম্পদ উন্নয়ন ও ব্যবস্থাপনায় সম্প্রতি নেয়া প্রকল্পের মাধ্যমে ইলিশ সম্পদ রক্ষায় বিদ্যমান সমস্যা সমাধান করা হবে। অবৈধ মৎস্য আহরণ বন্ধে আইনশৃঙ্খলা রক্ষাকারী বাহিনী পরিচালিত অভিযানে অত্যাধুনিক জলযান সংযোজনের বিষয়টি গুরুত্বের সাথে বিবেচনা করা হবে। তবে ইলিশ রক্ষায় বিদ্যমান সমস্যা রাতারাতি সমাধান করা না গেলেও বিদ্যমান জনবল ও নৌযান দিয়ে সমস্যা মোকাবিলার আপাতত চেষ্টা করতে হবে। এর স্থায়ী সমাধানে আমরা পদক্ষেপ নিচ্ছি।”

 করোনাকালে রোগ প্রতিরোধ ক্ষমতা বাড়াতে শরীরের পুষ্টি ও আমিষের চাহিদা পূরণ করতে হবে উল্লেখ করে তিনি বলেন, “এ জন্য শাক-সবজির পাশাপাশি মাছ, মাংস, দুধ, ডিম পর্যাপ্ত পরিমাণ খেতে হবে। এ মুহূর্তে করোনার ভয়াবহ বৈশ্বিক সমস্যা আমাদের দেশের অভ্যন্তরে মোকাবিলা করতে মাছ, মাংস, দুধ ডিম এর উৎপাদন ও বিপণন বাড়াতে হবে। সেক্ষেত্রে ইলিশ একটি গুরুত্বপূর্ণ অংশ। ইলিশ উৎপাদনে আমরা বিশ্বের শ্রেষ্ঠ স্থানে রয়েছি।”

চলমান পাতা/০২

--০২--

 মন্ত্রী আরো জানান, “মৎস্যজীবীদের কল্যাণে সব জায়গায় সরকার কাজ করছে। মৎস্যজীবীদের তালিকা প্রতিনিয়ত হালনাগাদ করার জন্য নির্দেশনা দেওয়া হয়েছে। যারা এ পেশা ছেড়ে চলে গেছেন তাদের তালিকায় রাখা হবে না, যারা নতুন করে এ পেশায় যুক্ত হয়েছেন তাদের এ তালিকায় অন্তর্ভুক্ত করা হবে। একসময় ১০ কেজি করে মৎস্যজীবীদের ভিজিএফ চাল দেওয়া হতো, এখন সেটা ৪০ কেজিতে উন্নীত করা হয়েছে।”

 নৌপুলিশের অভিযানে গত বছর ২৯ কোটি মিটার অবৈধ কারেন্ট জাল আটক করা একটা বড় সাফল্য উল্লেখ করে ইলিশ সংরক্ষণ অভিযানে নিয়োজিত নৌপুলিশসহ অন্যান্য আইনশৃঙ্খলা রক্ষাকারী বাহিনী ও প্রশাসনের কর্মকর্তাদের ধন্যবাদ জানান মন্ত্রী।

 করোনা সংকট মোকাবিলায় জেলা প্রশাসক ও পুলিশ সুপারদের উদ্দেশে এসময় মন্ত্রী বলেন, “করোনাকালে মাছ মাংস, দুধ ও ডিমের সরবরাহ জরুরি। এটা বাধাগ্রস্ত হলে উৎপাদক, বিপণনকারী ও ভোক্তারা ক্ষতিগ্রস্ত হবেন। এজন্য মাছ মাংস, দুধ ও ডিম উৎপাদন, আহরণ, পরিবহন ও ক্রয়-বিক্রয়ে বাধাগ্রস্ত করা যাবে না।’’

 পরে জাটকা সংরক্ষণ সপ্তাহ ২০২১ এর আনুষ্ঠানিক উদ্বোধন করে এটি সফল ও সার্থকভাবে উদ্‌যাপন হবে বলে আশা প্রকাশ করেন মন্ত্রী।

#

ইফতেখার/পাশা/মোশারফ/সেলিম/২০২১/১৮৩৫ ঘণ্টা

তথ্যবিবরণী নম্বর : ১৬৮৩

**বাণিজ্য সচিবকে একই মন্ত্রণালয়ের সিনিয়র সচিব পদে পদায়ন**

ঢাকা, ২২ চৈত্র (৫ এপ্রিল) :

 বাণিজ্য মন্ত্রণালয়ের সচিব ড. মোঃ জাফর উদ্দীনকেসিনিয়র সচিব পদে নিয়োগ পূর্বক একই মন্ত্রণালয়ের সিনিয়র সচিব পদে পদায়ন করা হয়েছে।

 জনপ্রশাসন মন্ত্রণালয়ের এক প্রজ্ঞাপনে আজ এ তথ্য জানানো হয়।

#

বকসী/পাশা/মোশারফ/সেলিম/২০২১/১৭৩০ ঘণ্টা

তথ্যবিবরণী নম্বর : ১৬৮২

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২২ চৈত্র (৫ এপ্রিল) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ৩০ হাজার ২৩১ জনের নমুনা পরীক্ষা করে ৭ হাজার ৭৫ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৬ লাখ ৪৪ হাজার ৪৩৯ জন।

 গত ২৪ ঘণ্টায় ৫২জন-সহ এ পর্যন্ত ৯ হাজার ৩১৮ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৫ লাখ ৫৫ হাজার ৪১৪ জন।

#

দলিল/পাশা/মোশরেফ/সেলিম/২০২১/১৭৪০ ঘণ্টা

তথ্যবিবরণী নম্বর : ১৬৮১

করোনাভাইরাস প্রাদুর্ভাব মোকাবিলা

মসজিদে জামাতে নামাজ আদায়ে সরকারের নির্দেশনা

ঢাকা, ২২ চৈত্র (৫ এপ্রিল) :

 করোনাভাইরাস প্রাদুর্ভাব মোকাবিলায় মসজিদসমূহে জামায়াতে নামাজের জন্য আবশ্যিকভাবে নিম্নবর্ণিত শর্তসমূহ পালনের লক্ষ্যে আজ এক জরুরি বিজ্ঞপ্তি জারী করেছে ধর্ম বিষয়ক মন্ত্রণালয় :

* মসজিদের প্রবেশদ্বারে হ্যান্ড স্যানিটাইজার বা হাত ধোয়ার ব্যবস্থাসহ সাবান-পানি রাখতে হবে এবং আগত মুসল্লিকে অবশ্যই মাস্ক পরে মসজিদে আসতে হবে;
* প্রত্যেককে নিজ নিজ বাসা থেকে ওজু করে, সুন্নাত নামাজ ঘরে আদায় করে মসজিদে আসতে হবে এবং ওজু করার সময় কমপক্ষে ২০ সেকেন্ড সাবান দিয়ে হাত ধুতে হবে;
* মসজিদে কার্পেট বিছানো যাবে না। পাঁচ ওয়াক্ত নামাজের পূর্বে সম্পূর্ণ মসজিদ জীবাণুনাশক দ্বারা পরিস্কার করতে হবে, মুসল্লিগণকে প্রত্যেকে নিজ নিজ দায়িত্বে জায়নামাজ নিয়ে আসতে হবে;
* কাতারে নামাজে দাঁড়ানোর ক্ষেত্রে সামাজিক দূরত্ব নিশ্চিত করতে হবে;
* শিশু, বয়বৃদ্ধ, যে কোন অসুস্থ ব্যক্তি এবং অসুস্থদের সেবায় নিয়োজিত ব্যক্তি জামায়াতে অংশগ্রহণ করা হতে বিরত থাকবে;
* সংক্রমণ রোধ নিশ্চিতকল্পে মসজিদের ওযুখানায় সাবান/হ্যান্ড স্যানিটাইজার রাখতে হবে। মসজিদে সংরক্ষিত জায়নামাজ ও টুপি ব্যবহার করা যাবে না;
* সর্বর্সাধারণের সুরক্ষা নিশ্চিতকল্পে স্বাস্থ্য সেবা বিভাগ, স্থানীয় প্রশাসন এবং আইনশৃঙ্খলা নিয়ন্ত্রণকারী বাহিনীর নির্দেশনা অবশ্যই অনুসরণ করতে হবে;
* মসজিদে ইফতার ও সেহরির আয়োজন করা যাবে না;
* করোনাভাইরাস মহামারি থেকে রক্ষা পাওয়ার জন্য নামাজ শেষে মহান রাব্বুল আলামিনের দরবারে খতিব ও ইমামগণ দোয়া করবেন; এবং
* সম্মানিত খতিব, ইমাম এবং মসজিদ পরিচালনা কমিটি বিষয়গুলো বাস্তবায়ন নিশ্চিত করবেন।

 উল্লিখিত নির্দেশনা লংঘিত হলে সংশ্লিষ্ট দায়িত্বশীলদের বিরুদ্ধে আইনগত ব্যবস্থা গ্রহণ করার জন্য স্থানীয় প্রশাসন ও আইনশৃঙ্খলা নিয়ন্ত্রণকারী বাহিনীর প্রতি ধর্ম বিষয়ক মন্ত্রণালয় আহ্বান জানিয়েছে। প্রাণঘাতি করোনাভাইরাস সংক্রমণ রোধে স্থানীয় প্রশাসন, আইনশৃঙ্খলা নিয়ন্ত্রণকারী বাহিনী, ইসলামিক ফাউন্ডেশনের কর্মকর্তা-কর্মচারী এবং সংশ্লিষ্ট মসজিদের পরিচালনা কমিটিকে উল্লিখিত নির্দেশনা বাস্তবায়ন করার জন্য মন্ত্রণালয় অনুরোধ জানিয়েছে।

#

সাখাওয়াৎ/পরীক্ষিৎ/রেজ্জাকুল/আসমা/২০২১/১৬৩০ ঘণ্টা

তথ্যবিবরণী নম্বর : ১৬৮০

**প্রবাসী কল্যাণ ব্যাংকের আরো ২টি নতুন শাখার উদ্বোধন**

ঢাকা, ২২ চৈত্র (৫ এপ্রিল) :

 প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ আজ মন্ত্রণালয়ের সভাকক্ষ থেকে অনলাইনে সুনামগঞ্জের গোবিন্দগঞ্জ এবং কুমিল্লার গৌরিপুরে প্রবাসী কল্যাণ ব্যাংকের দু’টি নতুন শাখা উদ্বোধন করেন।

 উদ্বোধনকালে মন্ত্রী বলেন, প্রবাসীদের সার্বিক কল্যাণে বর্তমান প্রধানমন্ত্রী শেখ হাসিনা ২০১০ সালে প্রবাসী কল্যাণ ব্যাংক প্রতিষ্ঠা করেছিলেন। তাই প্রবাসীদের কল্যাণকে প্রাধান্য দিয়ে তাদের সেবা নিশ্চিত করতে হবে। তিনি আরো বলেন, এই সেবা পেতে গ্রাহকরা কোন ধরনের অসুবিধার সম্মুখীন হলে তা তাৎক্ষণিকভাবে ব্যাংকের যথাযথ কর্তৃপক্ষকে অবহিত করতে পারবেন।

 প্রবাসী কল্যাণ ব্যাংককে আরো শক্তিশালী করার কথা উল্লেখ করে মন্ত্রী বলেন, এই ব্যাংকের সবধরণের সেবা কার্যক্রম অনলাইনের আওতায় আনার উদ্যোগ নেওয়া হয়েছে। ব্যাংকের কার্যক্রমে সহযোগিতা ও সমন্বয়ের জন্য তিনি স্থানীয় জনপ্রতিনিধিদের প্রতি অনুরোধ জানান।

 প্রবাসী কল্যাণ ও বৈদেশিক কর্মসংস্থান সচিব ও প্রবাসী কল্যাণ ব্যাংকের চেয়ারম্যান ড. আহমেদ মুনিরুছ সালেহীন এর সভাপতিত্বে অনুষ্ঠানে অন্যান্যের মধ্যে বিশেষ অতিথি হিসেবে উপস্থিত ছিলেন সংসদ সদস্য মুহিবুর রহমান মানিক।

#

রাশেদুজ্জামান/পরীক্ষিৎ/রেজ্জাকুল/আসমা/২০২১/১৫৩০ ঘণ্টা

তথ্যবিবরণী নম্বর : ১৬৭৯

**বাংলাদেশ সফরের নিখুঁত আয়োজনের জন্য বাংলাদেশকে ধন্যবাদ জানালেন নরেন্দ্র মোদি**

ঢাকা, ২২ চৈত্র (৫ এপ্রিল) :

 বঙ্গবন্ধুর জন্মশতবার্ষিকী ও বাংলাদেশের সুবর্ণজয়ন্তী উপলক্ষ্যে বাংলাদেশ সফরকালে নিখুঁত ও চমৎকার আয়োজনের জন্য বাংলাদেশ সরকার ও পররাষ্ট্রমন্ত্রীকে ধন্যবাদ জানালেন ভারতের প্রধানমন্ত্রী নরেন্দ্র মোদি।

 সম্প্রতি এক ধন্যবাদপত্রে নরেন্দ্র মোদি উল্লেখ করেন যে, সফরকালে বাংলাদেশের পররাষ্ট্রমন্ত্রীর সাথে তাঁর আলোচনা ও মত বিনিময়ে তিনি আনন্দিত। অত্যন্ত আকর্ষণীয়ভাবে গত ২৬ মার্চ স্বাধীনতার সুবর্ণজয়ন্তী ও বঙ্গবন্ধুর জন্মশতবার্ষিকী আয়োজনের জন্য বাংলাদেশ সরকারকে অভিনন্দন জানান ভারতের প্রধানমন্ত্রী।

 উল্লেখ্য, ভারতের প্রধানমন্ত্রী নরেন্দ্র মোদি গত ২৬ ও ২৭ মার্চ বাংলাদেশ সফর করেন।

#

তৌহিদুল/পরীক্ষিৎ/রেজ্জাকুল/আসমা/২০২১/১৫২০ ঘণ্টা

তথ্যবিবরণী নম্বর : ১৬৭৮

**লঞ্চডুবিতে হতাহতের ঘটনায় নৌপরিবহন প্রতিমন্ত্রীর শোক**

ঢাকা, ২২ চৈত্র (৫ এপ্রিল) :

 নারায়ণগঞ্জের শীতলক্ষ্যা নদীতে লঞ্চডুবিতে হতাহতের ঘটনায় গভীর শোক ও দুঃখ প্রকাশ করেছেন নৌপরিবহন প্রতিমন্ত্রী খালিদ মাহমুদ চৌধুরী ।

 প্রতিমন্ত্রী আজ শোকবার্তায় নিহতদের আত্মার মাগফেরাত এবং আহতদের দ্রুত আরোগ্য কামনা করেন। তিনি শোকসন্তপ্ত পরিবারের প্রতি গভীর সমবেদনা জানান।

 নৌপরিবহন মন্ত্রণালয়ের সচিব মোহাম্মদ মেজবাহ্ উদ্দিন চৌধুরী পৃথকবার্তায় অনুরূপ শোকপ্রকাশ করেছেন।

#

জাহাঙ্গীর/পরীক্ষিৎ/রেজ্জাকুল/আসমা/২০২১/১৫০০ ঘণ্টা

তথ্যবিবরণী নম্বর : ১৬৭৭

**গণমাধ্যমের টিআরপি নির্ধারণে বেসরকারি প্রতিষ্ঠান নির্ধারণ ও মনিটরিং নিয়মাবলী প্রকাশ**

ঢাকা, ২২ চৈত্র (৫ এপ্রিল) :

 গণমাধ্যমে বাণিজ্যিক বাজার প্রতিনিয়ত ব্যাপক বিস্তৃত হচ্ছে। প্রতিযোগিতাপূর্ণ এ সম্প্রচার শিল্পে জনপ্রিয়তার উপর নির্ভর করে বিজ্ঞাপনের দর নির্ধারিত হয়। টেলিভিশন রেটিং পয়েন্ট (টিআরপি) নিরুপণের মাধ্যমে টিভি চ্যানেলের জনপ্রিয়তা অর্থাৎ দর্শক শ্রোতার সংখ্যা যাচাই করা হয়। বর্তমানে বাংলাদেশে যে সকল প্রতিষ্ঠান টিআরপি কার্যক্রম পরিচালনা করছেন তারা কেউই বাংলাদেশ সরকার কর্তৃক অনুমোদিত নয়। টিআরপি নিরুপণে সচ্ছতা আনয়নের জন্য বিজ্ঞানসম্মত উপায় অনুসরণ করতে দেশে বঙ্গবন্ধু স্যাটেলাইটের কারিগরি সহযোগিতায় উন্নত প্রযুক্তিতে টিআরপি নির্ধারণের আবশ্যকতা রয়েছে।

 এ প্রেক্ষাপটে, একটি সুশংখল, মানসম্মত ও প্রতিযোগিতামূলক প্রচার ব্যবস্থা গড়ে তোলার লক্ষ্যে টেলিভিশন রেটিং পয়েন্ট (টিআরপি) নির্ধাণের প্রতিষ্ঠান নির্বাচন, কারিগরি সহায়তা প্রদান ও কার্যক্রম মনিটরিং করার জন্য তথ্য ও সম্প্রচার মন্ত্রণালয় গতকাল এক প্রজ্ঞাপনের মাধ্যমে অনুসরণীয় নিম্নরূপ নিয়মাবলী নির্ধারণ করেছে t

* তথ্য ও সম্প্রচার মন্ত্রণালয় নির্দিষ্ট মেয়াদে বাংলাদেশি টিভি চ্যানেলের টিআরপি নির্ধারণের কার্যক্রম পরিচালনা করার জন্য আগ্রহী বেসরকারি প্রতিষ্ঠানের নিকট হতে প্রজ্ঞাপনমূলে দরখাস্ত আহ্বান করবে।
* আগ্রহী দেশি ও বাংলাদেশে নিবন্ধিত বিদেশি বেসরকারি প্রতিষ্ঠান নির্ধারিত তারিখের মধ্যে তথ্য ও সম্প্রচার মন্ত্রণালয়ের সচিবের নিকট বাংলাদেশি টিভি চ্যানেলের টিআরপি নিরুপণের কার্যক্রম পরিচালনা করার জন্য দরখাস্ত দাখিল করতে পারবে। সেক্ষেত্রে বিদেশি বেসরকারি প্রতিষ্ঠানের অবশ্যই বাংলাদেশে অফিস থাকতে হবে।
* আবেদনকারি প্রতিষ্ঠানকে অবশ্যই আবেদন পত্রের সাথে তথ্য ও সম্প্রচার মন্ত্রণালয়ের সচিবের অনুকূলে নিরাপত্তা জামানত বাবদ ১০ (দশ) লাখ টাকার পে-অর্ডার/ব্যাংক ড্রাফট (ফেরতযোগ্য) জমা দিতে হবে। আবেদনপত্র যোগ্য হিসেবে বিবেচিত না হলে উক্ত পে-অর্ডার/ব্যাংক ড্রাফট ফেরত প্রদান করা হবে।
* তথ্য ও সম্প্রচার মন্ত্রণালয় নির্দিষ্ট মেয়াদে বাংলাদেশি টিভি চ্যানেলের টিআরপি নির্ধারণের কার্যক্রম পরিচালনা করার জন্য যোগ্যতাসম্পন্ন এক বা একাধিক প্রতিষ্ঠানকে অনুমোদন দিতে পারবে।
* টিআরপি নির্ধারণ কার্যক্রম মনিটর করার জন্য তথ্য ও সম্প্রচার মন্ত্রণালয়ের একজন অতিরিক্ত সচিব এর নেতৃত্বে অংশীজনের সমন্বয়ে একটি মনিটরিং কমিটি গঠন করবে।
* বাংলাদেশি টিভি চ্যানেলের টিআরপি নিরুপণের কার্যক্রম পরিচালনা করার জন্য নির্বাচিত কোনো প্রতিষ্ঠানকে অনাপত্তিপত্র গ্রহণের পূর্বে লাইসেন্স ফি বাবদ ৫ (পাঁচ) লাখ টাকা চালানের মাধ্যমে (১-৩৩০১-০০০১-১৮৫৪) কোডে জমা দিয়ে চালানের কপি তথ্য ও সম্প্রচার মন্ত্রণালয়ে দাখিল করতে হবে। তথ্য ও সম্প্রচার মন্ত্রণালয় চালানের কপি যাচাইপূর্বক নিশ্চিত হয়ে নির্বাচিত প্রতিষ্ঠানের অনুকূলে অনাপত্তি প্রদান করবে।
* দায়িত্বপ্রাপ্ত প্রতিষ্ঠান বঙ্গবন্ধু স্যাটেলাইট থেকে কারিগরি সহায়তা নিয়ে মনিটরিং কমিটির সন্তুষ্টিসাপেক্ষে পর্যাপ্ত সংখ্যক স্থানে আধুনিক প্রযুক্তির ডিভাইস ব্যবহার করে টিআরপি নির্ধারণ করবে। দায়িত্বপ্রাপ্ত প্রতিষ্ঠান/প্রতিষ্ঠানসমূহ তথ্য ও সম্প্রচার মন্ত্রণালয় হতে অনুমোদিত বাংলাদেশি টিভি চ্যানেলের তালিকা সংগ্রহ করবে।
* বঙ্গবন্ধু স্যাটেলাইট এর কারিগরি সহযোগিতা ব্যবহারের কারণে সংশ্লিষ্ট প্রতিষ্ঠানের নিকট থেকে বঙ্গবন্ধু স্যাটেলাইট কর্তৃপক্ষ নির্দিষ্ট হারে ফি গ্রহণ করতে পারবে।
* দায়িত্বপ্রাপ্ত প্রতিষ্ঠান/প্রতিষ্ঠানসমূহ টিআরপি নির্ধারণপূর্বক প্রতিবেদন প্রকাশ করায় অনুমোদিত বাংলাদেশি টিভি চ্যানেলের নিকট হতে প্রতি মাসে সার্ভিস চার্জ বাবদ নির্দিষ্ট ফি গ্রহণ করতে পারবে।
* দায়িত্বপ্রাপ্ত প্রতিষ্ঠান/প্রতিষ্ঠানসমূহ টিআরপি নির্ধারণপূর্বক তথ্য ও সম্প্রচার মন্ত্রণালয় কর্তৃক গঠিত টিআরপি মনিটরিং কমিটিকে অবহিত করে প্রতিবেদন প্রকাশ করবে।

এই নিয়মাবলী আগামী ২০ এপ্রিল থেকে কার্যকর হবে।

#

রুজিনা/পরীক্ষিৎ/রেজ্জাকুল/আসমা/২০২১/১২৩০ ঘণ্টা